Siden 2012 er to nye retsakter på området demografisk statistik trådt i kraft. Disse er relevante for udarbejdelse af statistik om internationale migrationsstrømme og populationsopgørelser opdelt efter grupper af statsborgerskaber og grupper af fødelande, jf. artikel 3 i forordning (EF) nr. 862/2007, især med henblik på at opnå overensstemmelse mellem de statistikker, der skal udarbejdes:

Tredjelandsstatsborgere, som er nægtet indrejse i en medlemsstat ved den ydre grænse, tredjelandsstatsborgere, som i henhold til national lovgivning om indvandring anses for at have ulovligt ophold, opdelt efter statsborgerskab (artikel 5)

Asylansøgninger, afgørelser truffet i første instans og ved påklage om meddelelse eller inddragelse af forskellige former for international beskyttelsesstatus, asylansøgninger fra uledsagede mindreårige, opdelt efter statsborgerskab, samt statistikker om medlemsstaternes anvendelse af Dublin III-forordningen (artikel 4)

Navnlig fastlægges det i artikel 12, at "Kommissionen forelægger senest den 20. august 2012 og derefter hvert tredje år en rapport for Europa-Parlamentet og Rådet om de statistikker, der er udarbejdet i henhold til denne forordning og om deres kvalitet".

1.Europa-Parlamentets og Rådets forordning (EU) nr. 1260/2013 af 20. november 2013 om europæiske demografiske statistikker

2.Kommissionens gennemførelsesforordning (EU) nr. 205/2014 af 4. marts 2014 om ensartede betingelser for gennemførelsen af Europa-Parlamentets og Rådets forordning (EU) nr. 1260/2013 af 20. november 2013 om europæiske demografiske statistikker for så vidt angår opdelinger af data, frister og datarevisioner.

Derudover er andre, nye retsakter på området lovlig migration trådt i kraft. Disse retsakter er relevante for udarbejdelse af statistik om opholdstilladelser, jf. forordningens artikel 6, og er blevet integreret i denne dataindsamling (eller vil blive det i nærmeste fremtid):

1.Rådets direktiv 2009/50/EF om indrejse- og opholdsbetingelser for tredjelandsstatsborgere med henblik på højt kvalificeret beskæftigelse (indsamling af data blev indledt i 2013 med 2012 som referenceår)

2.Europa-Parlamentets og Rådets direktiv 2011/98/EU om én enkelt ansøgningsprocedure for en kombineret tilladelse til tredjelandsstatsborgere til at opholde sig og arbejde på en medlemsstats område og om et sæt fælles rettigheder for arbejdstagere fra tredjelande, som har lovligt ophold i en medlemsstat (indsamling af data blev indledt i 2014 med 2013 som referenceår)

3.Europa-Parlamentets og Rådets direktiv 2014/36/EU om betingelserne for tredjelandsstatsborgeres indrejse og ophold med henblik på arbejde som sæsonarbejdere (indsamling af data påbegyndes i 2018 med 2017 som referenceår)

4.Europa-Parlamentets og Rådets direktiv 2014/66/EU om indrejse- og opholdsbetingelser for virksomhedsinternt udstationerede tredjelandsstatsborgere (indsamling af data påbegyndes i 2018 med 2017 som referenceår).

Efter Kroatiens tiltrædelse i juli 2013 er forordning (EF) nr. 862/2007 blevet obligatorisk for den nye medlemsstat, og implicit omfatter enhver henvisning til sammenstillinger, der skal udarbejdes, EU28.

På grund af det forskellige retsgrundlag er statistikker, der indberettes i henhold til ovennævnte nyere retsakter, ikke medtaget i kvalitetsevalueringen nedenfor, men vil blive genstand for særlige evalueringsrapporter som krævet i de pågældende retsakter.

4.Generelle fremskridt siden rapporten fra 2012

Siden rapporten fra 2012 er der sket betydelige forbedringer af alle dataindsamlinger med hensyn til dataenes tilgængelighed og fuldstændighed. Der er konstateret generelle forbedringer i dataenes kvalitet, hvilket har ført til en højere grad af nøjagtighed, sammenhæng og sammenlignelighed. Medlemsstaterne har forbedret de til grund liggende datakilder og de statistikværktøjer, der anvendes til udarbejdelse af data, hvilket har ført til en højere grad af nøjagtighed, dækning og rettidighed af de data, der indberettes til Kommissionen.

Den forbedrede kvalitet og øgede punktlighed af medlemsstaternes dataindberetning har gjort det muligt for Kommissionen at forkorte den tid, der er nødvendig for formidling af data, hvilket har ført til mere rettidige offentliggørelser af data og yderligere forbedring af datatilgængeligheden for brugerne.

Derudover er dataindsamlingen på området for statistik, der indsamles i henhold til artikel 3, siden referenceåret 2013 blevet slået sammen med data, der skal indsamles i henhold til forordning (EU) nr. 1260/2013 med henblik på at opnå overensstemmelse mellem de forskellige populationsopdelinger og, så vidt muligt, med hensyn til den demografiske balance mellem befolkning, vitale hændelser og migrationsstrømme. De metadata-oplysninger, som medlemsstaterne er forpligtede til at indgive, er også blevet slået sammen.

På området for statistik, der indsamles i henhold til artikel 4-7, har samarbejdet internt i Kommissionen, med andre EU-organer og med medlemsstaterne, endvidere medført ændringer i retningslinjerne for dataindsamling i henhold til forordningen. Metodeforbedringer har medført større klarhed for så vidt angår de statistiske definitioner og begreber. Den seneste lovgivningsmæssige udvikling på området for migration og asyl er blevet integreret i de metodemæssige retningslinjer for indsamling af data om asyl og opholdstilladelser.

Kommissionen har gennemført tekniske forbedringer, som har sikret en mere effektiv validering og behandling af data, mens indsamling af omfattende kvalitetsoplysninger giver mulighed for en fuldstændig vurdering af kvaliteten på de indberettede data. Ved behov blev der truffet foranstaltninger i tilfælde af manglende opfyldelse af kravene (i form af administrative skrivelser) med henblik på at sikre, at kravene overholdes i nødvendigt omfang.

5.Kvaliteten af de udarbejdede statistikker

5.1.Relevans

Internt i Kommissionen bliver migrations- og asylstatistikkerne primært brugt af Generaldirektoratet for Migration og Indre Anliggender. Disse statistikker bruges imidlertid ofte også af Kommissionens øvrige tjenestegrene, navnlig af Generaldirektoratet for Beskæftigelse, Sociale Anliggender, Arbejdsmarkedsforhold og Inklusion samt Generaldirektoratet for Retlige Anliggender.

Ét vigtigt formål, som statistikkerne er blevet brugt til, er den årlige tildeling af budgetmidler til de enkelte medlemsstater fra fondene under det generelle program om solidaritet og forvaltning af migrationsstrømme. Siden rapporten fra 2012 er disse fondes struktur blevet ændret og den bygger nu på et nyt retsgrundlag: Asyl-, Migrations- og Integrationsfonden, som er oprettet ved forordning (EU) nr. 516/2014, samt Fonden for Intern Sikkerhed, som er oprettet ved forordning (EU) nr. 515/2014, for perioden 2014-20. Som følge af de flerårige finansieringsordninger under disse nye fonde, indberettes der ikke længere data årligt. Tildelingerne blev beregnet på baggrund af de tidligere indberettede statistikker med undtagelse af Fonden for Intern Sikkerhed, som kræver en midtvejsevaluering.

Statistikkerne om migration og international beskyttelse bliver brugt af Kommissionen ved udarbejdelse af periodiske rapporter, politiske forslag, gennemførelsesrapporter udarbejdet i henhold til basisretsakter samt politikanalyser. Eksempelvis giver Det Europæiske Migrationsnetværks årsrapport om indvandring og asyl en faktuel oversigt over de centrale udviklingstendenser på området for migration og international beskyttelse, både på EU-plan og nationalt plan. Europæiske statistikker om migrationsstrømme og populationsopgørelser opdelt efter fødeland og statsborgerskab er vigtige for publikationer som "Special Supplement on Demographic Trends" i "EU Employment and Social Situation, Quarterly Review".